b'\n_START_ARTICLE_\nHyvink\xc3\xa4\xc3\xa4 Ringette\n_START_SECTION_\nJ\xc3\xa4\xc3\xa4-Ahmat Ringette syntyy\n_START_PARAGRAPH_\nRingette rantautui Hyvink\xc3\xa4\xc3\xa4lle kev\xc3\xa4\xc3\xa4ll\xc3\xa4 1984, jolloin tuolloin Hyvink\xc3\xa4\xc3\xa4n J\xc3\xa4\xc3\xa4-Ahmojen C-69 juniorijoukkueen toimihenkil\xc3\xb6t Lasse Ahokas, Asko Eloranta ja Jorma Peurala j\xc3\xa4rjestiv\xc3\xa4t ensimm\xc3\xa4iset harjoitukset Puolimatkan kent\xc3\xa4ll\xc3\xa4. Kolmikko oli tutustunut lajiin, kun heid\xc3\xa4n valmentamansa j\xc3\xa4\xc3\xa4kiekkojuniori-joukkue oli ollut turnausmatkalla Tuusulassa ja toisella kent\xc3\xa4ll\xc3\xa4 pelattiin ringette\xc3\xa4._NEWLINE_Ringettetoiminta alkoi virallisesti nimell\xc3\xa4 J\xc3\xa4\xc3\xa4-Ahmat Ringette, kun 9. syyskuuta 1985 Hyvink\xc3\xa4\xc3\xa4n J\xc3\xa4\xc3\xa4-Ahmat hyv\xc3\xa4ksyi kokouksessaan ringeten j\xc3\xa4\xc3\xa4kiekkoseuran alaiseksi._NEWLINE_Lajin nousu Hyvink\xc3\xa4\xc3\xa4ll\xc3\xa4 oli nopeaa ja jo kaudella 1992-1993 seuralla oli viisi joukkuetta. Naisten edustusjoukkue, sek\xc3\xa4 B-,C-,D- ja E-juniorit. J\xc3\xa4\xc3\xa4-Ahmat Ringeten kukoistusaika osui 90-luvun puoliv\xc3\xa4liin, jolloin edustusjoukkue voitti Suomen Mestaruuden kahdesti ja sijoittui kolme kertaa hopealle.\n_START_SECTION_\nRingette erkanee j\xc3\xa4\xc3\xa4kiekkoseurasta, Hyvink\xc3\xa4\xc3\xa4 Ringette\n_START_PARAGRAPH_\nKauden 1998-1999 aikana J\xc3\xa4\xc3\xa4-Ahmat Ringeten toimihenkil\xc3\xb6t alkoivat puuhaamaan erkanemista j\xc3\xa4\xc3\xa4kiekkoseurasta omaksi yhdistyksekseen. Erkaneminen tapahtui lopulta tammikuussa 1999, jolloin perustettiin Hyvink\xc3\xa4\xc3\xa4 Ringette ry. Toiminta jatkui kuitenkin J\xc3\xa4\xc3\xa4-Ahmoista tutulla linjalla ja Hyvink\xc3\xa4\xc3\xa4 Ringette onkin noussut kauteen 2009 menness\xc3\xa4 j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n maamme toiseksi suurimmaksi ringetteseuraksi.'